เกิดฝนตกหนักน้ำป่าไหลหลาก ประชาชน 4 ตำบล อำเภอสบปราบ จังหวัดลำปาง ได้รับผลกระทบ
หลังจากเกิดสถานการณ์ฝนตกหนักและฝนตกสะสมอย่างต่อเนื่องในหลายๆ พื้นที่ของจังหวัดลำปาง ตั้งแต่ช่วงสัปดาห์ที่ผ่านมา ทำให้เกิดน้ำท่วมฉับพลันและน้ำป่าไหลหลากตามชุมชนหมู่บ้านในเขตท้องที่อำเภอต่างๆ ล่าสุดวานนี้ (24 ก.ย. 64) เกิดฝนตกหนักในเขตท้องที่อำเภอสบปราบ ส่งผลทำให้น้ำบนพื้นที่สูงจากบริเวณยอดดอยมีปริมาณสะสมเพิ่มมากขึ้นและได้ไหลลงสู่พื้นที่ต่ำรวมสมทบเข้ากับมวลน้ำสาขาในพื้นที่ลุ่มน้ำ ไหลมาตามลำห้วยผ่านชุมชนท้องที่หลายหมู่บ้าน ก่อนจะเอ่อล้นทะลักเป็นน้ำป่าไหลหลาก เข้าท่วมบ้านเรือนประชาชนแบบไม่ทันตั้งตัว ชาวบ้านหลายหลังคาเรือนได้รับผลกระทบ เฉพาะอย่างยิ่งในเขตท้องที่บ้านทุ่งพัฒนา หมู่ที่ 9 และบ้านทุ่งรวงทอง หมู่ที่ 12 ตำบลสบปราบ อำเภอสบปราบ มีชาวบ้านในชุมชนรวมกว่า 100 หลังคาเรือน ได้รับความเดือดร้อนบ้านเรือนและทรัพย์สินถูกน้ำท่วมได้รับความเสียหายจากสอบถามชาวบ้าน ทราบว่าตั้งแต่ช่วงเช้ามืดเวลาประมาณ 04.00 น. ของวานนี้ในพื้นชุมชนได้เกิดฝนตกลงมาอย่างหนักติดต่อกันนานหลายชั่วโมง ส่งผลทำให้น้ำในลำห้วยสมัย ซึ่งเป็นลำห้วยสายหลักที่ไหลผ่านหมู่บ้านเพิ่มปริมาณสูงขึ้นรวดเร็วจนล้นตลิ่งในช่วงสายและหลากเข้าท่วมบ้านเรือนราษฎรที่อาศัยอยู่ตามแนวเขตลำห้วย โดยชาวบ้านบางส่วนได้มีการนำกระสอบทรายมาวางกั้นไว้ตามบริเวณแนวเขตลำห้วย และตามบริเวณถนนหน้าประตูบ้าน ป้องกันไม่ให้น้ำหลากเข้าท่วมบ้านเรือน แต่สำหรับพื้นที่กลางหมู่บ้านเป็นพื้นที่ลุ่มต่ำระดับน้ำท่วมสูงเกินกว่าจะป้องกันได้ ทำให้น้ำล้นแนวกระสอบทรายไหลหลากเข้าไปในตัวบ้าน ใครมีเครื่องสูบน้ำก็รีบนำออกมาตั้งทำการสูบระบายน้ำออกไป หลังไหนไม่มีคนในบ้านก็พยายามช่วยกันหาอุปกรณ์นำมาวิดน้ำออกบ้าน และช่วยกันเก็บสิ่งของขึ้นไว้บนที่สูง นอกจากนี้ ในพื้นที่ยังมีรายงานน้ำป่าไหลหลากเข้าท่วมวัดบ้านทุ่ง และโรงเรียนบ้านทุ่ง  ปริมาณน้ำบางจุดสูงกว่า 1.5 เมตร ทำให้ชาวบ้านและเด็กนักเรียนไม่สามารถออกมาได้ เจ้าหน้าที่สมาคมกู้ภัยลำปางประจำอำเภอสบปราบ ต้องนำเรือท้องแบนเข้าไปรับเด็กๆ และชาวบ้านออกมาด้วยความระมัดระวัง เพราะบางจุดน้ำไหลเชี่ยวมากอย่างไรก็ตาม ในช่วงเย็นระดับน้ำได้ลดลงสู่ภาวะปกติ ทางเจ้าหน้าที่ทางหลวง และเจ้าหน้าที่องค์การบริหารส่วนตำบลสบปราบ ได้นำรถเข้าทำความสะอาดพื้นที่ โดยมีการประกาศแจ้งเตือนให้ชาวบ้าน ในชุมชนเขตพื้นที่เสี่ยงบริเวณลุ่มน้ำให้คอยเฝ้าระวังเหตุอย่างต่อเนื่อง  เนื่องจากสถานการณ์ระดับน้ำในพื้นที่ยังไม่น่าไว้วางใจ ตามเทือกเขาสูงรอบเขตแนวพื้นที่อำเภอสบปราบ ยังคงมีปริมาณน้ำไหลและพื้นที่ป่าส่วนใหญ่ชุ่มน้ำ ซึ่งหากมีฝนตกลงมาเพิ่มเติมมวลน้ำก้อนใหญ่อาจไหลลงมาสมทบจนเกิดน้ำป่าล้นทะลักไหลท่วมพื้นที่ได้อีกระลอกสำหรับพื้นที่ที่ได้รับผลกระทบจากสถานการณ์ฝนตกหนักและฝนตกสะสมอย่างต่อเนื่องในพื้นที่อำเภอสบปราบ มีรายงานของสำนักงานป้องกันและบรรเทาสาธารณภัยจังหวัดลำปาง ว่ายังมีประชาชนอีก 36 ครัวเรือน ในพื้นที่ 3 ตำบล 12 หมู่บ้าน ที่ได้รับผลกระทบ ได้แก่ ในเขตท้องที่ตำบลแม่กัวะ  3 หมู่บ้านคือ บ้านวังยาว หมู่ที่ 1 บ้านอ้อ หมู่ที่ 2 บ้านปงกา หมู่ที่ 3 และในเขตท้องที่ตำบลนายาง 8 หมู่บ้านคือ บ้านกาด หมู่ที่ 1 บ้านดงหมู่ที่ 2 บ้านนาปราบ หมู่ที่ 3 บ้านนายาง หมู่ที่ 5 บ้านนาไม้แดง หมู่ที่ 6 บ้านไร่ หมู่ที่ 8 บ้านแม่ยอง หมู่ที่ 9 บ้านนายางเหนือ หมู่ที่ 10 และ บ้านเด่นสมัย หมู่ที่ 5 ในเขตท้องที่ตำบลสมัย อีก 1 หมู่บ้าน